**ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ,ՓՈՓՈԽՈՒԹՅՈՒՆ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ԳՆՄԱՆ ԳՈՐԾԸՆԹԱՑԸ ԿԱԶՄԱԿԵՐՊԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| **1. Հայաստանի Հանրապետության ֆինանսների նախարարություն** | **21․10․2022թ.** |
| **01/8-3/18177-2022** |
| 1․ Հիմք ընդունելով ՀՀ վարչապետի 05.10.2022թ. N02/16.10/32771-2022 հանձնարարականը՝ առաջարկում ենք զերծ մնալ նոր միջոցառումների, լրացուցիչ ծախսերի իրականացումից և տնտեսված գումարից 418,117.0 հազ. դրամն ուղղել ՀՀ կառավարության պահուստային ֆոնդ, մնացած 16,800.0 հազ. դրամը միայն հատկացնել 1057 ծրագրի «11001. Արդարադատության ոլորտում քաղաքականության, խորհրդատվության, մոնիտորինգի, գնման և աջակցության իրականացում» միջոցառմանը, քանի որ առկա է քաղաքացիական դատավարության թվայնացման աշխատանքների փուլերի ուղեկցման իրականացման, ամեն փուլով և դրա բաղադրիչներով մասնագիտական եզրակացության տրամադրման ծառայությունների գնման համար «Գրանթ Թորնթոն Քնսալթինգ» ՓԲԸ-ի հետ գնահարցման պայմանավորվածություն, ըստ այդմ խմբագրելով Նախագիծը։ | **Մասամբ է ընդունվել**  Որոշման նախագծից հանվել է նոր միջոցառումը և գումար չի նախատեսվել, սակայն ՀՀ կառավարության պահուստային ֆոնդ չի ուղղվել, քանի որ նշված միջոցները նախատեսված են Հայաստանում արդարադատության ոլորտի բարեփոխումների իրականացմանն աջակցելու նպատակով ԵՄ դրամաշնորհային հատկացված միջոցներից, որի գծով իրականացվում է առանձնացաված հաշվառում: |

|  |  |
| --- | --- |
| **2. Վարչապետի աշխատակազմի իրավաբանական վարչություն** | **28․10․2022թ.** |
| **N 02/16.10/35530-2022** |
| Ներկայացված նախագծի 3-րդ կետով նախատեսվում է թույլատրել ՀՀ արդարադատության նախարարությանը (...) մասնագիտական եզրակացության տրամադրման ծառայությունները ձեռք բերել մեկ անձից գնում կատարելու ձևով (...) և չկիրառել ՀՀ կառավարության 2017 թվականի մայիսի 4-ի N 526-Ն որոշմամբ հաստատված կարգի 21-րդ կետի 1-ին ենթակետի «դ» պարբերության երկրորդ նախադասության, 71-րդ կետի 1-ին ենթակետի «ա» պարբերության, ինչպես նաև ՀՀ կառավարության 2017 թվականի ապրիլի 6-ի N 386-Ն որոշման 2-րդ կետի 1-ին ենթակետի պահանջները: Սակայն առաջարկվող կարգավորումը չի բխում ՀՀ օրենսդրության, այդ թվում՝ «Նորմատիվ իրավական ակտերի մասին» ՀՀ օրենքի պահանջներից, հաշվի առնելով այն հանգամանքը, որ ՀՀ օրենսդրությունում և հիշյալ օրենքում առկա չէ գործող որևէ իրավական նորմի չկիրառելու հետ կապված կարգավորում:  Միևնույն ժամանակ «Գնումների մասին» օրենքի 23-րդ հոդվածի 1-ին մասի 2-րդ կետի համաձայն՝ գնումը կարող է կատարվել մեկ անձից եթե՝   արտակարգ կամ չնախատեսված այլ իրավիճակի առաջացման հետևանքով ծագել է գնման անհետաձգելի պահանջ և, արտակարգ կամ չնախատեսված այլ իրավիճակից ելնելով, գնման այլ ձևերի կիրառումը ժամկետի առումով անհնար է, պայմանով, որ նման պահանջը հնարավոր չէր օբյեկտիվորեն կանխատեսել:  Մինչդեռ նախագծի հիմնավորումներից պարզ չէ թե առկա է արդյո՞ք «Գնումների մասին» օրենքի 23-րդ հոդվածի 1-ին մասի 2-րդ կետով նկարագրված հիմքը: | **Մասամբ է ընդունվել**  Նախագծի հիմնավորումը լրամշակվել է: |